**Tipsark:**

# Korleis jobbe med klima i kommunestyre, fylkesting og i lokallaget

**Kort bakgrunn**

Klimaendringane påverkar allereie samfunnet. Hetebølgjer, skogbrannar, tørke, uvér og flaum rammar menneske over heile verda, stadig hyppigare. Flaumen i Pakistan i 2022 kravde over 1700 menneskeliv, og påførte samfunnet skader for over 300 milliardar kroner. Også i Noreg opplever vi meir ekstremvér, som ekstrem tørke, nedbør, flaumar og ras. Vi kjenner på kroppen kor sårbare vi er for følgjene, både med tanke på matproduksjon, vassforsyning, kraftproduksjon og infrastruktur. Og dette er berre starten. Klimatoppmøtet i Paris gav verda klar beskjed: Vi må kutte utsleppa våre no for å kjempe mot endå meir dramatiske klimaendringar. Det er dei rike landa som forureinar mest, medan dei fattige landa blir hardast ramma av klimaendringane. Sjølv om norske utslepp går noko ned, er det ikkje nok til å nå Stortingets klimamål. Innan få tiår må alle fossile utslepp i praksis vere borte. SV ønskjer at Noreg skal kutte utsleppa fram mot 2030 med 70 %. Innan 2040 skal vi ha nær null eller negative utslepp. Alle utslepp skjer ein stad, dei skjer i eit lokalsamfunn. Difor er kommunane si rolle heilt avgjerande. Og difor må SV, i tillegg til det viktige arbeidet på Stortinget, vere pådrivar for klimahandling i kvar einaste kommune, fylkeskommune og lokalsamfunn. Dette tipsarket er ei “smørbrødliste” som vonleg kan vere til nytte i programarbeidet fram mot kommune-og fylkesvalet, og i det daglege politiske arbeidet i folkevalde organ og lokallag.

Oversynet til Miljødirektoratet viser korleis klimagassutsleppa er fordelt på ulike kjelder i din kommune/ fylkeskommune. Dette kan vere ein god rettleiar for kvar og korleis de bør rette inn klimainnsatsen lokalt: <https://www.miljodirektoratet.no/tjenester/klimagassutslipp-kommuner/>

**Kva meiner SV?**

SV har mykje god politikk når det gjeld klima. På SV frå A til Å ([sv.no/a-aa/](https://www.sv.no/a-aa/)) finn du SV sin politikk på desse områda. Sjekk også kva som står i [arbeidsprogrammet](https://www.sv.no/politikken/arbeidsprogram/) om klima og miljø.

# Kva kan SV gjere for at kommunane og fylka skal bli klimasmarte?

Klimakutt krev handling på mange område. Overordna tema vert i stor grad avgjort i Stortinget, men også kommunar og fylkeskommunar kan, innanfor dei rammene Stortinget set, påverke klimagassutslepp og drive klimatilpassing/førebygge følgjene av klimaendringar.

KS har gitt ut heftet Lokal klima-og miljøpolitikk som kan gje nyttige tips:<https://www.ks.no/fagomrader/demokrati-og-styring/ny-stortingsperiode/tillit-og-trygghet/5-stotte-lokal-klima--og-miljopolitikk/>

KS-storbynettverket har ei fråsegn om klima:<https://www.ks.no/contentassets/613356e51ab041e2880905d14edee708/Uttalelse-om-klima-fra-KS-storbynettverk-28-10-2022.pdf>

**Generelle tips:**

• I område med konfliktfylte oljeleitingsområde må ein sjølvsagt fronte motstand, samtidig som ein kartlegg og synleggjer nye grøne næringar som alternativ til fossil leverandørindustri.

• Foreslå at kommunale/ fylkeskommunale fond ikkje skal investerast i fossil energi.

• Foreslå at kommunen innfører ein aktiv grøn innkjøpspolitikk og at ein vektar klimaeffekten høgt i offentlege innkjøp.

• Stille klimakrav til industri og næringsliv som ønskjer å etablere seg i kommunen.

• Stille klimakrav til bygg- og anleggsplassar og transport som vert gjort på oppdrag for kommunen.

• Hente fram dei lokale energi- og klimaplanane, gå gjennom handlingsplanen, og blinke ut nokre viktige tiltak SV kan løfte fram.

• Foreslå at det vert laga årlege klimabudsjett- og rekneskap, der det ikkje alt er gjennomført. Klimabudsjetta kan utviklast både for kommunen som verksemd og for heile kommunen. Der klimabudsjett og rekneskap er innført, kan ein bruke desse til å kontrollere framgang, gjennom rapportering på klimatiltaka, og peike ut nye klimatiltak som bør gjennomførast lokalt.

• Foreslå utarbeiding av temaplan for klima og klimastrategi, for eksempel i tråd med statlege planretningslinjer for klima- og energiplanlegging.

• Foreslå nye klimakrav i kommuneplanens arealdel ved rullering av denne.

• Foreslå å søkje Klimasats-midlar til gjennomføring av tiltak.

• Sjå natur- og klimapolitikk i samanheng, td. gjennom arbeid for å verne viktig natur som bind karbon eller vernar mot flaum.

**Energibruk og energiproduksjon**

• Enøk er eit viktig klimatiltak. Den reinaste energien er den som ikkje blir brukt! Teknologien er kjend, og tiltaka vil ha umiddelbar effekt.

• Ta initiativ til enøk-tiltak i kommunale bygg og leilegheiter, og vere pådrivar for enøk i andre bygg.

• Innføre/skjerpe inn energileiing for drift av kommunale bygg, og setje eigne energisparemål for bygningsmassen.

• Fase ut oppvarming med fossil gass og direkteverkande el, og ta initiativ til utbygging av nye fornybare energikjelder som fjernvarme frå avfall, jordvarme, fjordvarme etc.

• Foreslå montering av solceller/solfangarar på alle kommunale/ fylkeskommunale bygg.

• Utvikle og styrke landstraumanlegg (for havnekommunar).

• Vere vaktbikkje for at utbygging av fornybar energi ikkje går ut over naturmangfald. Her kan ein alliere seg med Naturvernforbundet, td i vasskraftutbyggingssaker.

• Vurdere kommunale støtteordninger for gode private klimatiltak.

**Bygg**

• Stille ambisiøse miljøkrav til utvikling av tomter som kommunen eig sjølv, slik at kommunen kan utvikle føredømeprosjekt, td med mål om 40-50 % reduksjon av klimagassutslepp i byggefasen.

• Foreslå krav om utsleppsfrie anleggsplassar i anbodsprosessar.

• Lage ein plan for bygningsmassen i kommunen, og avgjere kva prosjekt som vil eigne seg som føredømeprosjekt på energieffektivisering av eksisterande bygningsmasse. Prosjekta bør då strekkje seg mot ein ambisjon om passivhus (NS 3700 og 3701).

• Vurdere å bygge nye kommunale bygg i tre med tanke på karbonbinding.

**Transport og arealplanlegging**

• Transport er ein av sektorane som slepper ut mest klimagassar. Lokalt kan vi arbeide for redusert bil- og flytrafikk gjennom god planlegging, tilrettelegging for gange og sykkel, betre kollektivtilbod, betre togtilbod og ein lågutslepps bil-, buss-, ferje- og båtpark.

• Vegbygging er arealkrevande og utsleppsintensivt. Det må krevast konsekvensutgreiing mtp klima ved alle nye vegprosjekt. Gode sikringstiltak av veg må prioriterast.

• Drive arealplanlegging som reduserer transportbehovet. Plassere offentlege institusjonar og handel i sentrum, framfor kjøpesenter utanfor tettstaden og dermed bilbasert utvikling.

• Foreslå at nye bydeler skal byggjast som nullutsleppsbydel.

• God sentrumsutvikling gjer kvardagen enklare og trivelegare for folk, og gjer det lettare å bygge ut eit effektivt kollektivsystem og samkøyring. Planlegge nye bustadområde i område som kan knytast til sentrum med kollektiv, sykkel eller gange.

• Foreslå 0-utsleppskøyretøy i eigen organisasjon.

• Foreslå å redusere tenestereiser ved bruk av digitale møte – kommunen sparer klimautslepp, tid og pengar!

• Foreslå at kommunale tenestereiser så langt råd er skal gjerast med tog, buss eller utsleppsfrie køyretøy.

• Kreve utsleppsfri transport i alle tenester for kommunen, slik som skulekyss og varelevering.

• Foreslå utbygging av samanhengande og todelt gang- og sykkelvegnett, særleg langs skulevegar.

• Arbeide for redusert fartsgrense langs skulevegane og bilfrie soner rundt skular og barnehagar.

• Ta initiativ til rullering av trafikktryggingsplanen og til å søkje midlar til gjennomføring utanfrå.

• Arbeide for redusert fartsgrense langs skulevegane og bilfrie soner rundt skular og barnehagar.

• Ja til meir bilfritt byliv og tryggare trafikk for born – stenge konkrete gater for gjennomkøyring. Gje bilen mindre plass og i staden prioritere fotgjengarar, syklistar, og opparbeide gode offentlege areal som leikeplassar og parkar.

• Jobbe for bysykkelordning i kommunen.

• Arbeide for å gjere det enklare og billegare å ta med sykkelen på bussen.

• Arbeide for rassikre og gode bruksvegar framfor store firefelts motorvegar.

• Arbeide for betre og billegare kollektivtilbod, både i byane og i distriktet.

• Arbeide for gode rabattordningar, og foreslå gratis prøveperiode med kollektivtransport.

• Ta initiativ til bygging av gode venterom og busskur.

• Vere pådrivar for at kommunen søkjer midlar frå belønningsordningar for betre kollektivtransport som bymiljøavtalar/ byvekstavtalar.

• Foreslå restriksjonar på bilbruk gjennom rushtidsavgift/ køprising i byane og strengare parkeringspolitikk.

• Etablere god infrastruktur og god merking av ladepunkt for elbil, inkl. hurtigladarar.

• Stille krav om høg andel ladeplassar for elbil ved alle parkeringsanlegg.

• Arbeide for krav om at kollektivtransport og taxinæring skal vere utsleppsfri i offentlege anbod.

• Arbeide for å byte ut fossilt drivstoff med fossilfritt innanfor eksisterande kontraktar, for å følgje opp Stortingets mål om tilnærma utsleppsfri kollektivtrafikk i 2025. Der det ikkje er tilrådd å elektrifisere bussdrifta, eller å nytte biogass, skal det stillast krav om berekraftssertifisert biodrivstoff. Det skal ikkje nyttast palmeolje eller biprodukt frå palmeoljeproduksjon (som CPO og PFAD).

• Arbeide for at nullutsleppskøyretøy framleis skal ha redusert pris i høve til fossilbilar på parkering, bomringar og ferjer.

• Innføre nullutsleppssoner i sentrum.

• I distrikts-Noreg høyrer eit betre og grønare ferje-og båttilbod med til kollektivtilbodet, inkludert landstraum i hamnene.

• Der det ikkje løner seg med faste bussruter, kan ein jobbe for ulike typar bestillingstransport med drosjer, som td FRAM Flexx og Fram Svipp i Møre og Romsdal. https://frammr.no/bestillingstransport

**Landbruk**

• Arbeide for at kommunen har god kompetanse på klimatiltak i landbruket.

• Arbeide knallhardt for jordvern mtp framtidig matproduksjon.

• Arbeide for berekraftig skogsdrift som bind CO2.

• Arbeide for vern av skog.

• Foreslå kriterie for søknad om SMIL-midlar som er i tråd med klimamåla.

• Vere strenge på dispensasjon for gjødselspreiing.

• Sikre gode vilkår for landbruket i kommunen for å snu trenden med nedlegging, slik at vi får utnytta ubrukt matjord til matproduksjon

**Avfallsbehandling/ sirkulærøkonomi/ forbruk**

• Legge til rette for god avfallssortering, gjenbruk og gjenvinning.

• Setje tydelege krav til sirkularitet i materialbruk for både kommunen/fylkeskommunen og private aktørar.

• Rive mindre, auke gjenbruken av materialar når vi byggjer og auke bruken av lågutsleppsmaterialar.

• Legge til rette for redusert forbruk, td i form av kommunale ombruksstasjonar og andre ombrukssatsinger på lokale avfallsanlegg, td gjenbruksverkstader i samarbeid med NAV/ arbeidsmarknadsbedrifter.

• Ta initiativ til kommunale handlingsplanar mot plastforsøpling (sjå eige temaark).

• Foreslå meir vegetarmat i offentlege kantiner, og på skular om kommunen har skulemat.

• Bruke berekraftig norskprodusert, gjerne småskala, mat ved offentlege arrangement.

• Sette konkrete mål om redusert utslipp fra matservering i kommunal regi.

• Arbeide for redusert matsvinn i kommunal verksemd.

**Klimatilpassing/ førebygge følgjene av klimaendringar**

• Vere vaktbikkje mot arealendringar som reduserer naturens eiga førebyggande evne, t.d. hindre at myrområde vert endra til utbygging/ industri.

• Ta initiativ til planar for korleis vi kan førebu oss på meir ekstremver, takle flaum, ekstremnedbør og tørke. Syte for at kommunen skal kunne takle store nedbørsmengder utan omfattande materielle skader eller forureining.

• Kartlegge intakt natur som tek opp/lagrar mykje karbon, vedta at desse får ein eigen definert planstatus og gje slike naturtypar høgste prioritet og vern ved rullering av arealplan.

• Ivareta og bygge opp grøne lunger og lokalskog.

• Bevare og plante tre som høyrer til lokalt; tre verkar temperaturregulerande under hetebølgjer, aukar det biologiske mangfaldet og betrar lokal trivsel.

• Bygge uteareal i skulegardar og barnehagar med naturmaterialar, inkludert å plante tre. Legge inn restriksjonar mot fallunderlag av gummigranulat (sjå eige tipsark om plast).

• Styrke kompetanse og ressursar i kommunesektoren for å ta vare på artsmangfaldet, sikre vassressursane, ivareta naturressursgrunnlaget og styrke matproduksjonen.

• Legge til rette for at innbyggarane kan kompostere eige matavfall for å lage karbonrik matjord.

• Foreslå merking av byggegrenser mot flaum og havstigning.

• Avløpssystemet må rustast opp og tilpassast, og vassdrag og bekkar opnast att for å naturleg leie vatn og sikre miljøet langs vassdraga.

• Foreslå etablering av nye vasspegl og fordrøyingssoner (bremse og mellomlagre vatnet).

• Foreslå bruk av grøne tak på kommunale bygg og i nye byggeprosjekt.

# Tips til klimaaktiviteter i lokallaget

Som politikarar kan vi bevisstgjere folk, og peike på korleis dei sjølve kan bidra. SV skal vere dei som set temaet på dagsorden lokalt!

• Inviter til ope møte om klima med kunnskapsrik innleiar.

• Be folk «Seie frå til SV» om korleis vi kan legge til rette for klimavenleg handling.

• I område der “oljearbeidsplassar” er truga, er det fint om ein kan peike på grøne næringar som alternativ gjennom bedriftsbesøk, utdeling av SV-solsikker, temamøte om grøn næring, folkets grøne skifte, grøn næringskonferanse osb. Tips til foredragshaldarar: Torgeir Knag Fylkesnes, Lars Haltbrekken, Kari Elisabeth Kaski og Alf Holmelid.

• Morgonaksjon ved kollektivknutepunkt for å synleggjere mulegheita for «parker og ta tog eller buss».

• Lage aksjon der ein møblerer eit busskur og inviterer pressa på besøk for å setje søkelys på tilrettelegging av kollektivtransport

• Aksjonar der ein inviterer folk til å kome med forslag om (og born til å teikne) kva ein vil ha i staden for bilar i ei gate ein ønskjer å gjere bilfri.

• Aksjonar, særleg rundt skulestart, der ein viser manglande fotgjengarfelt og vektlegg folkehelseperspektivet.

.• Inspirere til gå/sykle til jobben-kampanjar.

• Motivere skuleelevar gjennom enøk-konkurranse mellom klassar/skular.

• Invitere til klimakviss.

• Dele ut klimapris/klimasolsikke til nokon som fortener det- med pressa på slep.

• Foreslå 5 om dagen - 5 klimavenlege tiltak ein kan gjere kvar dag.

• Invitere handelsstanden til fellesaksjon for klima – t.d. ved å redusere bruken av plastposar, mindre matkasting – få med profilerte personar som frontfigurar.

• Arrangere klebytedag, garasjesal etc i samarbeid med miljøorganisasjoner som Natur og ungdom.

• Engasjere ungdomsråd, elevråd, elevbedrifter i klimakampen.

• Invitere til reparasjonsverkstad i samband med miljødagen 5. juni.